b'\n_START_ARTICLE_\nNew York - Parisl\xc3\xb8pet 1908\n_START_SECTION_\nBakgrunn\n_START_PARAGRAPH_\nInspirert av den store oppmerksomheten bill\xc3\xb8pet \xe2\x80\x9cPeking - Parisl\xc3\xb8pet 1907 fikk, utlyste avisene\xc2\xa0Le Matin og The New York Times den enda mer utfordrende og krevende konkurranse i november 1907._NEWLINE_Konkurransen fikk stor oppmerksomhet med daglige rapporter i en rekke aviser over hele verden. Veinettet var nesten ikke-eksisterende og standarden var elendig. P\xc3\xa5 denne tiden hadde kun ni personer lykkes \xc3\xa5 krysse USA med bil,  og aldri vinterstid.\n_START_SECTION_\nL\xc3\xb8pet\n_START_PARAGRAPH_\nDen 12. februar 1908 klokken 11:45 glkk startskuddet p\xc3\xa5 et sn\xc3\xb8dekket Times Square i New York hvor om lag 250\xc2\xa0000 tilskuere hadde samlet seg.\n_START_SECTION_\nNord-Amerika\n_START_PARAGRAPH_\nBilene kj\xc3\xb8rte langs Broadway ut fra New York og deretter langs Hudson gjennom Albany og New York State mot [Buffalo]], her ble Lag Suizaire-Naudin tvunget til \xc3\xa5 bryte konkurransen allerede etter 71 km. Deretter fortsatte l\xc3\xb8pet mot Erie i Pennsylvania  og siden mot Cleveland og Toledo i Ohio, s\xc3\xa5 gjennom Indiana og ankom den 26. februar  Chicago som var den f\xc3\xb8rste formelle kontrollposten._NEWLINE_Dagen etter fortsatte l\xc3\xb8pet videre vestover gjennom Illinois og Iowa, men her m\xc3\xa5tte Lag Motobloc avbryte l\xc3\xb8pet den 17. mars. Videre gikk turen gjennom Nebraska, Wyoming, Utah og Nevada for s\xc3\xa5 \xc3\xa5 ankomme San Francisco den 24. mars, den andre formelle kontrollposten. I Utah br\xc3\xb8t Protiosbilen sammen, men etter arrang\xc3\xb8renes aksept ble bilen transportert med tog til Seattle og siden direkte til Vladivostok._NEWLINE_Fra San Francisco ble bilene skipet med fart\xc3\xb8yet \xc2\xabCity of Pueblo\xc2\xbb til Seattle hvor man ankom den 29. mars og siden videre med fart\xc3\xb8yet \xc2\xabSanta Clara\xc2\xbb til Valdez i Alaska hvor man ankom den 8. april. Meningen var at bilene skulle krysse Beringstredet p\xc3\xa5 isen, men da dette viste seg v\xc3\xa6re umulig, ble bilene sendt med fart\xc3\xb8yet \xc2\xabBertha\xc2\xbb tilbake til Seattle. Hit kom de den 16. april. Den 20. april ble s\xc3\xa5 bilene fraktet videre til Japan.\n_START_SECTION_\nAsia\n_START_PARAGRAPH_\nDen 10. mai ankom deltakerne med fart\xc3\xb8yet \xc2\xabShawmut\xc2\xbb Yokohama. Fra Yokohama gikk l\xc3\xb8pet via Kobe til havnebyen Tsuruga hvor deltakerne kom den 15. mai._NEWLINE_I Japan m\xc3\xa5tte Dion-Bouton-laget bryte l\xc3\xb8pet._NEWLINE_Den 18. mai ble bilene og sj\xc3\xa5f\xc3\xb8rene sendt med fart\xc3\xb8yet \xc2\xabMongolia\xc2\xbb til den russiske byen Vladivostok og kom dit den 20. mai. L\xc3\xb8pet fortsatte n\xc3\xa5 gjennom et ekstremt krevende terreng med enda verre veier som var gj\xc3\xb8rmete, gjennom Mandsjuria, Mongolia og Sibir forbi Irkutsk og Omsk mot Jekaterinburg hvor man ankom den 6. juli.\n_START_SECTION_\nEuropa\n_START_PARAGRAPH_\nBilene n\xc3\xa5dde Moskva den 20. juli. Herfra kj\xc3\xb8rte man mot St. Petersburg og gjennom [Baltikum]] mot Kaliningrad og videre mot Berlin._NEWLINE_Hele f\xc3\xb8lge fortsatte videre gjennom Tyskland til Li\xc3\xa8ge i Belgia og videre mot Paris. Etter 169 dager og en strekning p\xc3\xa5 om lag 35\xc2\xa0000 kilometer var denne store konkurransen over, en konkurranse som verden til n\xc3\xa5 ikke hadde sett maken til._NEWLINE_Den 26. juli kom Protos-laget som f\xc3\xb8rste lag til Paris. De ble straffet med et tillegg p\xc3\xa5 30 dager blant annet fordi de hadde transportert bilen p\xc3\xa5 tog en del av strekningen._NEWLINE_Vinner ble det amerikanske Laget Flyer som kom til Paris f\xc3\xb8rst den 30. juli klokken 06:00. Laget hadde blitt stoppet av en politikonstabel p\xc3\xa5 grunn av en lykt som ikke fungerte ._NEWLINE_Lag Brixia-Z\xc3\xbcst kom til Paris s\xc3\xa5 sent som 17. september.\n_START_SECTION_\nEtterm\xc3\xa6le\n_START_PARAGRAPH_\nSchuster reise tilbake til New York hvor han ankom den 17. august og fikk et overveldende mottakelse p\xc3\xa5 Times Square og senere i sin hjemby Buffalo._NEWLINE_Noen deltakere skrev senere b\xc3\xb8ker om l\xc3\xb8pet, deriblant Hans Koeppen med \xe2\x80\x9dIm Auto um die Welt\xe2\x80\x9d og George Schuster med \xe2\x80\x9dThe Longest Auto Race\xe2\x80\x9d._NEWLINE_Gjennom \xc3\xa5rene har ytterligere b\xc3\xb8ker blitt skrevet om dette bill\xc3\xb8pet og 1965 kom filmen \xe2\x80\x9dThe Great Race\xe2\x80\x9d av Blake Edwards som var l\xc3\xb8st basert p\xc3\xa5 dette episke bill\xc3\xb8pet._NEWLINE_"New York - Parisl\xc3\xb8pet" var den f\xc3\xb8rste store begivenhet hvor en reporter fulgte med hele tiden og sendte daglige rapporter til redaksjonen.'